钦定古今图书集成/明伦汇编/氏族典/第405卷 > 《廖用贤尚友录》 > 吕蒙
## 钦定古今图书集成/明伦汇编/氏族典/第405卷 > 《廖用贤尚友录》 > 吕蒙

按《吴志吕蒙传》：“蒙字子明，汝南富陂人也。少南渡，依
姊夫邓当。当为孙策将，蒙窃随当击贼，当顾见大惊，
呵叱不能禁止。时当职吏以蒙年少轻之，蒙大怒，引
刀杀吏，出走，逃邑子郑长家出，因校尉袁雄自首，承
间为言。策召见，奇之，引置左右。邓当死，张昭荐蒙代
当，拜别部司马，权统事，拜平北都尉，领广德长。又拜”
偏将军，领寻阳令。曹公遣朱光屯晥，大开稻田，又令
闲人招诱鄱阳贼帅，使作内应。蒙具陈其状，于是权
亲征晥，破之。权嘉其功，即拜庐江太守。曹公大出濡
须，权以蒙为督，拒曹公。蒙攻破之，曹公引退。拜蒙左
护军、虎威将军，又拜汉昌太守，食下隽刘阳。汉昌州
陵，与关羽分土接境，知羽骁雄，有并兼心，且居国上
流，其势难久，蒙乃密陈计策，取羽。荆州定，以蒙为南
郡太守，封孱陵侯。会蒙疾发，权时在公安，迎置内殿。
卒，子霸袭爵，与守冢三百家，复田五十顷。霸卒，兄琮
袭侯。琮卒，弟睦嗣。